Tarybos reglamentas (EB) Nr. 2005/97
1997 m. spalio 9 d.
nustatantis tam tikras alyvuogių aliejaus, kurio kilmės šalis yra Alžyras, importui skirtų specialių priemonių taikymo taisykles
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Europos ekonominės bendrijos ir Alžyro Liaudies Demokratinės Respublikos bendradarbiavimo susitarimo [1], toliau - "Bendradarbiavimo susitarimas", 16 ir 17 straipsniai bei B priedas numato specialias priemones, skirtas alyvuogių aliejaus, klasifikuojamo KN kodais 1509 ir 1510, visiškai pagaminto Alžyre ir iš tos šalies vežamo tiesiai į Bendriją, importui;
kadangi alyvuogių aliejui, klasifikuojamam KN kodais 15091010, 15091090 ir 15100010, specialios priemonės numato taikomą muitą sumažinti vienodo dydžio suma, lygia 0,7245 ekiu už 100 kilogramų, kuri atitinka Bendradarbiavimo susitarimo 16 straipsnio 1 dalies a punkte nustatytą sumažinimą; kadangi jei Alžyras taiko eksporto mokestį, tos priemonės numato dar sumažinti tą muitą suma, atitinkančia eksporto mokestį, bet ne didesne kaip 14,60 ekiu už 100 kilogramų, kuri atitinka Bendradarbiavimo susitarimo 16 straipsnio 1 dalies b punkte nustatytą sumažinimą, ir suma 14,60 ekiu už 100 kilogramų, atitinkančia Bendradarbiavimo susitarimo B priede nustatytą sumažinimą;
kadangi Susitarimas dėl žemės ūkio, sudarytas daugiašalių prekybos derybų Urugvajaus raundo metu [2], numato, kad kintami muitai, taikomi žemės ūkio produktams, turi būti pakeisti nustatyto dydžio muitais nuo 1995 m. liepos 1 d.;
kadangi dėl vis dar taikomų tų priemonių reikia priimti naujas įgyvendinimo taisykles ir panaikinti 1976 m. birželio 24 d. Tarybos reglamentą (EEB) Nr. 1514/76 dėl alyvuogių aliejaus, kurių kilmės šalis yra Alžyras, importo [3];
kadangi vadovaujantis Bendradarbiavimo susitarimu specialus eksporto mokestis turėtų atsispindėti alyvuogių aliejaus kainoje jį įvežant į Bendriją; kadangi siekiant užtikrinti aptariamų priemonių teisingą taikymą reikėtų priimti priemones, būtinas užtikrinti, kad mokestis būtų sumokėtas ne vėliau kaip tuo metu, kai aliejus yra įvežamas;
kadangi jei dabartinės specialių priemonių, numatytų Bendradarbiavimo susitarime, sąlygos bus iš dalies pakeistos ypač dėl sumų arba jei bus sudarytas naujas susitarimas, gali reikėti pakoreguoti šį reglamentą, kad jame atsispindėtų tie pokyčiai; kadangi reikėtų numatyti, kad tas korekcijas patvirtintų Komisija 1966 m. rugsėjo 22 d. Tarybos reglamento Nr. 136/66/EEB dėl bendro aliejų ir riebalų rinkos organizavimo [4] 38 straipsnyje nustatyta tvarka;
kadangi Reglamentu (EB) Nr. 2146/95 [5] Komisija pradėjo taikyti savarankišką sistemą kaip pereinamojo laikotarpio priemonę, kurios galiojimas baigiasi 1997 m. birželio 30 d.; kadangi dėl to šis reglamentas turėtų būti taikomas nuo 1997 m. liepos 1 d.,
PRIĖMĖ ŠĮ REGLAMENTĄ:
1 straipsnis
Šis reglamentas nustato tam tikras specialiųjų priemonių, skirtų alyvuogių aliejaus, kurio kilmės šalis yra Alžyras, importui, taikymo taisykles.
2 straipsnis
1. Muito tarifas, taikomas alyvuogių aliejaus, išskyrus rafinuotą aliejų, klasifikuojamo KN kodais 15091010, 15091090 ir 15100010, visiškai pagaminto Alžyre ir iš tos šalies vežamo tiesiai į Bendriją, importui sumažinamas 0,7245 ekiu už 100 kilogramų.
2. Kai Alžyras taiko specialų eksporto mokestį alyvuogių aliejui, visiškai pagamintam Alžyre ir iš tos šalies vežamam tiesiai į Bendriją, muito tarifas dar mažinamas suma, lygia specialiam mokesčiui, bet ne daugiau kaip 14,60 ekiu už 100 kilogramų.
3. Muito tarifo mažinimas, numatytas šio straipsnio 2 dalyje, taikomas visokiam alyvuogių aliejaus importui, kuriam importuotojas, importuodamas aliejų, pateikia įrodymus, kad specialus eksporto mokestis atsispindi importo kainoje.
3 straipsnis
1. Muitų tarifas, taikomas įvežant į Bendriją rafinuotą aliejų, klasifikuojamą KN kodu 15099000, visiškai pagamintam Alžyre ir iš tos šalies vežamam tiesiai į Bendriją, sumažinamas 4,661 ekiu už 100 kilogramų.
2. Muitų tarifas, taikomas įvežant į Bendriją rafinuotą aliejų, klasifikuojamą KN kodu 15100090, visiškai pagamintam Alžyre ir iš tos šalies vežamam tiesiai į Bendriją, sumažinamas 8,754 ekiu už 100 kilogramų.
4 straipsnis
Išsamias šio reglamento taikymo taisykles priima Komisija Reglamento Nr. 136/66/EEB 38 straipsnyje nustatyta tvarka.
5 straipsnis
Kai dabartinės specialių priemonių, numatytų Bendradarbiavimo susitarime, sąlygos bus iš dalies pakeistos ypač dėl sumų arba kai naujas susitarimas bus sudarytas, Komisija patvirtina tam būtinas šio reglamento korekcijas Reglamento Nr. 136/66/EEB 38 straipsnyje nustatyta tvarka.
6 straipsnis
Reglamentas (EEB) Nr. 1514/76 panaikinamas.
7 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1997 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1997 m. spalio 9 d.